লক্ষ্মীর বয়স তখন চোদ্দ কি পনের হবে। পাশের গ্রামের একটা পুজো মণ্ডপ সাজানোর ভার নেয় সে। আর প্রথম কাজেই বেশ সাফল্য মেলে তাঁর। নারকেলের ছোবড়া আর দড়ি দিয়ে তাঁর বানানো মণ্ডপ নজর কাড়ে অনেকেরই। সাথে নিজের আঁকা কিছু পোস্টার যেন মণ্ডপের মধ্যে একটা অন্যরকম ছোঁয়া এনে দিয়েছিল। আসতে আসতে জনপ্রিয়তা পেতে শুরু করে দলুই বাড়ির ছেলেটা। গ্রামের ছোট বাচ্চারা তাঁর কাছে আসতে শুরু করে ছবি আঁকা শিখতে। ইয়োর স্টোরির সাথে কথা বলার সময় বছর ছাব্বিশের ছেলেটা বলছিল “পয়সার অভাবে নিজে কখনো কোন আঁকার স্কুলে ভর্তি হওয়ার সুযোগ পায়নি, তাই সেভাবে কোন সার্টিফিকেট নেই তাঁর কিন্তু শিল্পবোধটা ছিল ছোটবেলা থেকেই। আর তাই তাঁর ছাত্র ছাত্রীরাও কোন প্রচলিত নিয়মের বাঁধনে বাঁধা পড়ে তাঁর কাছে আসেনা। মনের মতো করে মনের ইচ্ছাতেই সবাই ছবি আঁকে তাঁর কাছে”।